Euroopa Parlamendi resolutsioon,

5. mai 2010,

tähelepanekutega, mis on Euroopa Võrgu- ja Infoturbeameti 2008. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse Euroopa Võrgu- ja Infoturbeameti 2008. aasta lõplikku raamatupidamise aastaaruannet;

võttes arvesse kontrollikoja aruannet Euroopa Võrgu- ja Infoturbeameti 2008. eelarveaasta raamatupidamise aastaaruande kohta koos ameti vastustega [1];

võttes arvesse nõukogu 16. veebruari 2010. aasta soovitust (5827/2010 – C7-0061/2010);

võttes arvesse EÜ asutamislepingu artiklit 276 ja ELi toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse Euroopa Parlamendi ja nõukogu 10. märtsi 2004. aasta määrust (EÜ) nr 460/2004, millega luuakse Euroopa Võrgu- ja Infoturbeamet, [3] eriti selle artiklit 17;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0087/2010);

A. arvestades, et kontrollikoda märkis, et ta sai piisava kindluse 2008. aasta raamatupidamise aastaaruande usaldatavuse ja selle aluseks olevate tehingute seaduslikkuse ja korrektsuse kohta;

B. arvestades, et Euroopa Parlament andis 23. aprillil 2009. aastal heakskiidu Euroopa Võrgu- ja Infoturbeameti tegevdirektori tegevusele ameti 2007. eelarveaasta eelarve täitmisel [5] ning heakskiidu andmise otsusele lisatud resolutsioonis parlament muu hulgas:

- võttis teadmiseks kontrollikoja kriitika, mille kohaselt langes ameti põhitööülesannete täitmine peamiselt 2007. aasta viimasele kvartalile ning ligikaudu 40 % kulukohustustest ja üle 50 % põhitööülesannetega seotud maksetest tehti 2007. aasta novembris ja detsembris;

- ei olnud rahul ameti vastusega, et teatud juhtudel arvutati ülekantavad assigneeringud mõningase ligikaudsusega;

- väljendas muret, et kontrollikoda tuvastas hankemenetlustes puudusi – eelkõige, et pakkumiste eelvalikuid ei põhjendatud, hindamiskomisjon ei allkirjastanud hindamisdokumente ning toimikud olid struktureerimata ja puudulikud,

Tulemused

1. avaldab ametile kiitust 2008. aasta saavutuste eest, Euroopa elektroonilise side võrgustike töökindluse parandamise eest, arengu eest ja tõhusa koostöö eest liikmesriikidega;

2. nõuab, et amet võrdleks kontrollikoja järgmisele aruandele lisatavas tabelis saavutatud tulemusi aastal, mille eelarve täitmisele heakskiidu andmist käsitletakse, tulemustega sellele eelnenud aastal, et eelarve täitmisele heakskiitu andev asutus saaks paremini hinnata ameti tulemuslikkust aastast aastasse;

Eelarve haldamine ja finantsjuhtimine

3. võtab teadmiseks, et kontrollikoda leidis hankemenetlustes puudusi, eelkõige raamlepingu eelarvete alahindamise osas; rõhutab eriti, et hankemenetlusteks ettenähtud eelarve alahindamine takistab õiglast konkurentsi, kuna ettevõtjad ei soovi esitada piiratud summasid hõlmavaid pakkumisi; märgib siiski, et amet väljastas 2009. aasta kolmandas kvartalis uue pakkumiskutse, et kõrvaldada varasemad puudujäägid;

4. märgib, et amet teeb jätkuvalt kõik endast oleneva, et saada asukohaliikmesriigi maksuametilt tagasi 45000 eurot, mis vastab ameti poolt ette makstud käibemaksule;

5. võtab teadmiseks, et ameti raamatupidamine kajastab 2008. aastal saadud intressitulu väärtuses 143818 eurot; järeldab aastaaruande ja intressimaksete mahu põhjal, et ameti käsutuses on püsivalt väga palju sularaha; võtab teadmiseks, et 31. detsembril 2008 oli ameti sularahareservi maht 2436694 eurot; palub komisjonil uurida võimalusi, millega tagada määruse (EÜ, Euratom) nr 2343/2002 artikli 15 lõike 5 kohase vajadustepõhise sularahahalduse põhimõtte igakülgne täitmine, samuti seda, milliseid kontseptuaalseid muudatusi on vaja, et hoida ameti sularahareserv püsivalt võimalikult väiksena;

Siseaudit ja personal

6. avaldab ametile kiitust selle eest, et kõik kaheksa "väga tähtsaks" liigitatud siseauditi talituse soovitust on ellu viidud; märgib, et need soovitused olid seotud sisekontrolli standardite auditi järelmeetmetega ja personalijuhtimisega (nt personalipoliitika, 2008. aastal lõppevate lepingute uuendamine, valikukomisjonide sõltumatus, koolitusteenused ning edutamismenetluse läbipaistvus);

7. viitab eelarve täitmisele heakskiidu andmise otsusele lisatud muude horisontaalsete tähelepanekute osas oma 5. mai 2010. aasta resolutsioonile ametite tulemuste, finantsjuhtimise ja kontrolli kohta [6].

[1] ELT C 304, 15.12.2009, lk 16.

[2] EÜT L 248, 16.9.2002, lk 1.

[3] ELT L 77, 13.3.2004, lk 1.

[4] EÜT L 357, 31.12.2002, lk 72.

[5] ELT L 255, 26.9.2009, lk 153.

[6] Vastuvõetud tekstid, P7_TA(2010)0139. Vt käesoleva Euroopa Liidu Teataja lk 241.

--------------------------------------------------